b'\n_START_ARTICLE_\nNjivsko grablji\xc5\xa1\xc4\x8de\n_START_SECTION_\nOpis\n_START_PARAGRAPH_\nNjivsko grablji\xc5\xa1\xc4\x8de je zna\xc4\x8dilna rastlina slovenskih travnikov. Njegovo glavi\xc4\x8dasto socvetje je sestavljeno iz drobnih svetlovijoli\xc4\x8dnih cvetov z majceno \xc4\x8da\xc5\xa1o in \xc5\xa1tirimi zraslimi ven\xc4\x8dnimi listi. Rastlina zraste od 25 do 100 cm v vi\xc5\xa1ino in ima dlakavo steblo z nasprotnimi, sivozelenimi listi. Okoli baze rastline se razprostira listna rozeta, ki jo sestavljajo do 30 cm dolgi suli\xc4\x8dasti listi. Le-ti so na steblu enake oblike, le precej kraj\xc5\xa1i. Raste do vi\xc5\xa1ine 2000 m.n.m. Cveti od maja do oktobra.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nNjivsko grablji\xc5\xa1\xc4\x8de je pogosta rastlina suhih travnikov. Raz\xc5\xa1irjena je po Evropi in vseh pokrajinah Sredozemlja, vendar jo je mogo\xc4\x8de najti tudi v Amerikah._NEWLINE_V ljudskem zdravilstvu se uporablja zel in korenina rastline. Ker vsebuje \xc4\x8dreslovine, je uporabna v \xc4\x8dajnih me\xc5\xa1anicah kot astringent in pomo\xc4\x8d pri nahodu. Homeopatski pripravki se uporabljajo pri kroni\xc4\x8dnih te\xc5\xbeavah s ko\xc5\xbeo, pri ka\xc5\xa1lju, vnetju grla in vnetju mehurja, pa tudi pri vnetjih dihalnih poti in oslabeli prebavi._NEWLINE_Njivsko grablji\xc5\xa1\xc4\x8de je u\xc5\xbeitna rastlina. Mladi listi\xc4\x8di (pred cvetenjem) se porabijo sve\xc5\xbei kot solata, ostale dele rastline je treba prekuhati, ker so \xc5\xbeilasti. Ker je skoraj brez prehrambenih snovi, se priporo\xc4\x8da v dietah.'